paragraph_text: Kad je Subotica na molbu mjesnih velikana 22. siječnja 1779. postala slobodni kraljevski grad, kraljevski povjerenik Andrija Vlašić reorganizirao je gradsku upravu. Dne 4. rujna 1779. je na molbu gradskog vijeća (magistrata) za nadbilježnika postavio Antuna Parčetića, koji se pokazao vještim, revnim i sposobnim u zadaćama u svezi s elibertacijom grada. Magistrat su činili još gradonačelnik Luka Vojnić i senatori Josip Mamužić, Martin Mamužić, Toma Rudić, Petar Josić, Nikola Sagmeister, Šime Prčić, Dragutin Kovač, Ivan Sučić, Šime Romić, Albert Kopunović, Grgo Kopunović i Stipan Kujundžić.